
PËR NUMRIN E IDENTITETIT TË SHTETASVE

Në mbështetje të neneve 78, 81 pika 1 dhe 83 pika 1 të Kushtetutës, me propozimin e Këshillit të Ministrave,

K U V E N D I

I REPUBLIKËS SË SHQIPËRISË
V E N D O S I:

Neni 1

Qëllimi i ligjit është përcaktimi i kuptimit, mënyrës së formimit dhe sferës së përdorimit të numrit të identitetit, si një nga përbërësit e veçantë të gjendjes civile, i cili përcakton dhe shërben për identifikimin e shtetasve shqiptarë, personave pa shtetësi dhe shtetasve të huaj me qëndrim të përhershëm brenda territorit të Republikës së Shqipërisë.

Neni 2

1. Numri i identitetit është unik dhe vendoset nga shërbimi i gjendjes civile. Ai përbëhet nga dhjetë elemente me informacion të koduar dhe ka strukturën e mëposhtme:
Elementi 1-2viti i lindjes
Elementi 3-4muaji i lindjes dhe seksi
Elementi 5-6data e lindjes
Elementi 7-9numri serial brenda së njëjtës datë
Elementi 10element kontrolli.
2. Numri i identitetit lëshohet nga shërbimi i gjendjes civile.

Neni 3

Numri i identitetit shërben:
1. Për Regjistrin Kombëtar të Gjendjes Civile.
2. Për dokumentin e identitetit.
3. Si numër i sigurimit shoqëror për të identifikuar, regjistruar dhe për të kërkuar përfitime nga sigurimet shoqërore, sigurimet shëndetësore dhe për programet e tjera të mbrojtjes shoqërore.
4. Për Regjistrin Kombëtar të Zgjedhjeve.
5. Për sistemin tatimor.
6. Për dëshminë e aftësisë së drejtimit të automjeteve.
7. Për nevojat e organeve dhe të institucioneve të tjera shtetërore, si organeve të drejtësisë, të rendit, të prokurorisë, të mbrojtjes, të arsimit dhe të Zyrës së Regjistrimit të Pasurisë.

Neni 4

Mënyra e kodimit të numrit të identitetit, masat dhe detyrat e organeve shtetërore për pajisjen e shtetasve me numër identiteti, përcaktohen me vendim të Këshillit të Ministrave.

Neni 5

Paragrafët e parë dhe të dytë të nenit 1, nenet 2, 3, 6, 7, si dhe paragrafi i tretë i nenit 13 të ligjit nr.7845, datë 13.7.1994 “Për numrin e sigurimit shoqëror”, shfuqizohen.

Neni 6

Ky ligj hyn në fuqi 12 muaj pas botimit në Fletoren Zyrtare.

Shpallur me dekretin nr. 3541, datë 7.11.2002 të Presidentit të Republikës së Shqipërisë, 
Alfred Moisiu


